KYK: Man (30) verlaat ouerhuis ná hof hom uitgooi | Netwerk24
KYK: Man (30) verlaat ouerhuis ná hof hom uitgooi
02 Junie 2018 16:36
Die 30-jarige Amerikaanse man wat deur 'n hofbevel uit sy ouerhuis gesit moes word, het sy goedjies gepak en getrek.
Reuters berig Vrydag was die dag dat Michael Rotondo uit sy ouerhuis in Camillus, New York, gesit is.
Michael Rotondo het Vrydag noodgedwonge uit sy ouerhuis in New York getrek. Foto: Skermgreep
Sy regsgeding met sy ouers het wêreldwyd nuus gemaak.
Sy ouers moes hulle tot die hof wend om hom so ver te kry om die nes te verlaat.
Rotondo het aanvanklik geweier om te trek selfs nadat vyf kennisgewings aan hom oorhandig is en hulle hom kontant aangebied het om vir hom 'n ander blyplek te kry.
Die regter het op 22 Mei in die ouers, Mark en Christina, se guns beslis en Rotondo beveel om te trek.
Rotondo het Vrydag min te sê gehad oor sy toekomsplanne, maar het wel genoem sy ouers word nie daarby ingesluit nie.
Hy het die afgelope agt jaar in sy ouers se huis gewoon nadat hy net twee jaar lank sy eie blyplek gehad het. Hy het aangevoer dat hy geregtig is op 'n kennistydperk van ses maande om te trek. Rotondo is werkloos en sy ouers het gereeld gesoebat dat hy vir hom 'n werk moet kry.